Ինձ դուր է գալիս այն հանգամանքը, որ իմ ֆիլմերով հետաքրքրվում են հնագույն փառատոնները: Մենք մասնակցել ենք Իսպանիայում կայացած Badalona Film Festival 45-րդ փառատոն- մրցույթին: Վերջերս էլ իմացանք, որ «Բրավիստը» ընդգրկվել է Ավստրիայի 45-րդ Festival of Nations-ի մրցույթային ցուցադրության ֆիլմերի կազմում: Մենք շատ մրցույթների ենք մասնակցել՝ Ղրղզստանից ու Ռուսաստանից սկսած, մինչև Իտալիա ու Ավստրալիա: Սակայն ինձ համար «Ոսկե ծիրան» ու Manhattan Short փառատոնները դարձան իսկական իրադարձություն: Առաջինը նրա համար, որ միշտ էլ հաճելի է ճանաչված լինել հայրենիքում, իսկ երկրորդը նրա համար, որ Մանհեթթենյան կինոփառատոնի շնորհիվ իմ ֆիլմը 10 օրերի ընթացքում մեծ էկրանով նայեցին ողջ աշխարհում, այդ թվում նաև Ամերիկայում ու Հոլլիվուդում: Բացի այդ՝ Manhattan Short –ում հայտնվելը երևակայությունից դուրս է, այդտեղ խստագույն ընտրություն է կատարվում, եզրափակչին ողջ աշխարհից միայն 10 ֆիլմեր են ընտրում, և ահա մեր Բրավիստ»-ը լավագույնների շարքում էր: